Κανονισμός (ΕΚ) αριθ. 1764/2003 της Επιτροπής

της 7ης Οκτωβρίου 2003

σχετικά με την έκδοση των πιστοποιητικών εισαγωγής για τα προϊόντα προβείου και αιγείου κρέατος, στο πλαίσιο δασμολογικών ποσοστώσεων μη ειδικών ανά χώρα, για το τέταρτο τρίμηνο του 2003

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του προβείου και αιγείου κρέατος(1),

τον κανονισμό (ΕΚ) αριθ. 1439/95 της Επιτροπής, της 26ης Ιουνίου 1995, σχετικά με τους λεπτομερείς κανόνες εφαρμογής του κανονισμού (ΕΚ) αριθ. 2467/98 του Συμβουλίου για τις εισαγωγές και εξαγωγές προϊόντων στον τομέα του προβείου και αιγείου κρέατος(2), όπως τροποποιήθηκε τελευταία από τον κανονισμό (ΕΚ) αριθ. 272/2001(3), και ιδίως το άρθρο 16 παράγραφος 4,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 1439/95 καθορίζει, στον τίτλο II B, τις λεπτομέρειες εφαρμογής σε ό,τι αφορά τη χρησιμοποίηση των μη ειδικών ανά χώρα δασμολογικών ποσοστώσεων, κατά την εισαγωγή των προϊόντων του τομέα προβείου και αιγείου κρέατος. Σύμφωνα με το άρθρο 16 παράγραφος 4 του κανονισμού (ΕΚ) αριθ. 1439/95, πρέπει να καθοριστεί σε ποιο βαθμό δύναται να δοθεί ευνοϊκή συνέχεια στις αιτήσεις εκδόσεως πιστοποιητικών εισαγωγής, που κατατέθηκαν κατά το τέταρτο τρίμηνο του έτους 2003.

(2) Σύμφωνα με το άρθρο 15 του κανονισμού (ΕΚ) αριθ. 1439/95, η ανώτατη ποσότητα που είναι διαθέσιμη για το τέταρτο τρίμηνο του 2003 ισούται με το υπόλοιπο της συνολικής ποσόστωσης του τρέχοντος έτους. Κατά συνέπεια, η εναπομένουσα διαθέσιμη ποσότητα περιορίζεται σε 36,868 τόνους για το τέταρτο τρίμηνο του 2003 όσον αφορά την ποσόστωση που φέρει τον αριθμό 09.4037 (χώρες της ομάδας 5) στο παράρτημα του κανονισμού (ΕΚ) αριθ. 2366/2002 της Επιτροπής, της 27ης Δεκεμβρίου 2002, για το άνοιγμα κοινοτικών δασμολογικών ποσοστώσεων το έτος 2003 για αιγοπρόβατα και κρέας αιγοπροβάτων(4), όπως τροποποιήθηκε τελευταία από τον κανονισμό (ΕΚ) αριθ. 915/2003(5). Όταν οι ποσότητες για τις οποίες έχει ζητηθεί η έκδοση πιστοποιητικών υπερβαίνουν τη δασμολογική ποσόστωση των 36,868 τόνων, οι αιτούμενες ποσότητες μειώνονται αναλογικά.

(3) Αιτήσεις για ποσότητα 50 τόνων έγιναν αποδεκτές στις Κάτω Χώρες, μεταξύ 1ης και 10ης Σεπτεμβρίου 2003, για την εισαγωγή προϊόντων καταγωγής Νοτίου Αφρικής [ομάδα 5 του παραρτήματος του κανονισμού (ΕΚ) αριθ. 2366/2002]. Καμία αίτηση δεν υποβλήθηκε για την εισαγωγή προϊόντων καταγωγής των χωρών που υπάγονται στις άλλες ομάδες του παραρτήματος του κανονισμού (ΕΚ) αριθ. 2366/2002.

(4) Λαμβανομένων υπόψη των διαθέσιμων για το τέταρτο τρίμηνο ποσοτήτων, το ποσοστό αποδοχής των αιτήσεων είναι 73,736 % για την ομάδα 5.

(5) Υπενθυμίζεται ότι τα πιστοποιητικά μπορούν να χρησιμοποιηθούν μόνο για τα προϊόντα που πληρούν τις ισχύουσες στην Κοινότητα κτηνιατρικές διατάξεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Δεδομένου ότι η διαθέσιμη ποσότητα για ολόκληρη την Κοινότητα ανέρχεται συνολικά σε 36,868 τόνους, οι Κάτω Χώρες μπορούν να εκδώσουν τα πιστοποιητικά εισαγωγής που προβλέπονται στον τίτλο II B του κανονισμού (ΕΚ) αριθ. 1439/95, για ποσότητα 36,868 τόνων, εκφραζόμενη σε ισοδύναμο βάρος σφαγίου, προϊόντων καταγωγής Νοτίου Αφρικής, για την οποία υποβλήθηκαν αιτήσεις στο πλαίσιο της ποσόστωσης 09.4037 (χώρες της ομάδας 5), που αναφέρεται στο παράρτημα του κανονισμού (ΕΚ) αριθ. 2366/2002, και οι οποίες αιτήσεις υποβλήθηκαν μεταξύ 1ης και 10ης Σεπτεμβρίου 2003 σχετικά με το τέταρτο τρίμηνο του 2003.

Το καθαρό επιτρεπόμενο βάρος υπολογίζεται σύμφωνα με το άρθρο 5 του κανονισμού (ΕΚ) αριθ. 2366/2002.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από τις 26 Σεπτεμβρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Οκτωβρίου 2003.

Για την Επιτροπή

J. M. Silva Rodríguez

Γενικός Διευθυντής Γεωργίας

(1) ΕΕ L 341 της 22.12.2001, σ. 3.

(2) ΕΕ L 143 της 27.6.1995, σ. 7.

(3) ΕΕ L 41 της 10.2.2001, σ. 3.

(4) ΕΕ L 351 της 28.12.2002, σ. 73.

(5) ΕΕ L 130 της 27.5.2003, σ. 5.